Onthougoed in opgaargoed
Deur CHRISTIAAN J. DE SWARDT
Waar bêre jy jou opgaargoed met onthouwaarde?
Oral. Van in ‘n kas in my garage tot in die blikke op my kombuisrak tot in rame teen my mure.
Wat bêre jy alles?
Enigiets. Van flentertjies papier, optelvere en verlepte veldblommetjies tot ‘n ou kitaar, ou klere wat nie meer pas nie en ou, onbruikbare, ongemengde CD opnames. Ek is ‘n opgaarder per excellence!
Wat is die kosbaarste daarvan – en waarom? Vertel van daardie een ding wat jy nou al jare lank saamtrek, mooi oppas, af en toe uithaal en bewonder en dan lank terug onthou. Waarom? Wie’t dit vir jou wanneer om watter rede gegee? Of hoe het het jy daaraan gekom? Wat was die betekenis toe en wat is die betekenis nou?
My Ouma se resepte boekie. So ‘n valetjie wat al later, van baie gebruik, begin uitmekaarval het en wat sy met ‘n blou wolletjie weer bymekaargebind het. Ek het dit gekry na haar dood. Al haar gunsteling resepte is daarin in haar eie handskrif en baie daarvan is ook kosbare opgaargoed uit die res van die familie se saameet-skatkis: my ma se karringmelkpoeding, my tannie se melksnysels, my suster se pynappelkoek-resep …
As ek uit die boekie kosmaak, hou ek iets in my hande wat herinner aan ‘n wonderlike tyd. Ruik ek bykans weer Ouma se kombuis en voel ek die wonderlike geborgenheid en warmte van haar en Oupa se liefde. Dit is een van die grootste skatte wat ek besit!
Wanneer gaan jy besluit om te begin uitgooi?